สำนักงานสลากกินแบ่งรัฐบาล เพิ่มสลากดิจิทัลบนแอปฯ เป๋าตัง งวด 17 ม.ค. 66 รวมเป็น 17,129,000 ใบ พร้อมโอนเงินรางวัลเข้าทุกบัญชี ภายใน 2 ชั่วโมง
นายธนวรรธน์ พลวิชัย กรรมการและโฆษกคณะกรรมการสลากกินแบ่งรัฐบาล เปิดเผยว่า สำนักงานสลากฯ ได้เพิ่มปริมาณสลากดิจิทัล บนแอปพลิเคชันเป๋าตัง ในงวดวันที่ 17 มกราคม 2566 อีกจำนวน 901,500 ใบ ทำให้จะมีปริมาณสลากทั้งหมด 17,129,000 ใบ โดยสำนักงานสลากฯ มุ่งมั่นที่จะเพิ่มปริมาณสลากดิจิทัล เพื่อให้เป็นเครื่องมือสำคัญในการแก้ไขปัญหาสลากเกินราคาอย่างเป็นรูปธรรม และเมื่อถูกรางวัลสามารถเลือกรับเงินรางวัลผ่านการโอนเข้าบัญชีของทุกธนาคารได้ภายใน 2 ชั่วโมง นับเป็นการขึ้นเงินรางวัลที่สะดวก ง่าย ไม่ยุ่งยาก ทั้งนี้ เมื่อรวมกับจุดจำหน่ายสลาก 80 ที่กระจายอยู่ทั่วประเทศอีกเกือบสามล้านฉบับ ทำให้ขณะนี้ มีสลากที่จำหน่ายในราคาไม่เกิน 80 บาท ไม่น้อยกว่า 19 ล้านฉบับ หรือคิดเป็นเกือบร้อยละ 20 ของปริมาณสลากทั้งหมดสำหรับการดำเนินการกับแพลตฟอร์มเอกชนที่จำหน่ายสลากกินแบ่งรัฐบาลเกินราคาที่กำหนด สำนักงานฯ ได้ดำเนินการแจ้งความร้องทุกข์ในความผิดฐานขายสลากเกินราคา ปัจจุบันศาลมีคำสั่งปิดเว็บไซต์ ไปแล้ว 12 แพลตฟอร์ม กำลังอยู่ระหว่างดำเนินการอุทธรณ์ โดยกระทรวงดิจิทัลเพื่อเศรษฐกิจและสังคม 2 แพลตฟอร์ม และอยู่ระหว่างการไต่สวนของศาล จำนวน 1 ราย